b'\n_START_ARTICLE_\nGallisk skolestart\n_START_SECTION_\nSm\xc3\xa5fortellinger i utvalg\n_START_PARAGRAPH_\nDet vakte en del forvirring da Det store himmelfallet dukket opp \xc3\xa5ret f\xc3\xb8r som album nr. 33, for hva var skjedd med nr. 32? Med utgivelsen av Gallisk skolestart ble imidlertid lakunen fylt. Heftet en hadde satt av plass for best\xc3\xa5r av en samling korte fortellinger av sv\xc3\xa6rt varierende kvalitet, hvorav noen tidligere er gjort kjent gjennom diverse julehefter. Publikasjonen har s\xc3\xa5ledes av enkelte anmeldere blitt oppfattet som en samling kuriosa mellom to permer.\n_START_SECTION_\nIngen vellykket sorti\n_START_PARAGRAPH_\nBlant dem som mener serien har g\xc3\xa5tt p\xc3\xa5 tomgang siden Goscinnys d\xc3\xb8d i 1977, er heftet kun sett p\xc3\xa5 som et fors\xc3\xb8k p\xc3\xa5 \xc3\xa5 st\xc3\xb8vsuge skuffene for flere etterlatenskaper fra seriens gullalder, de f\xc3\xb8rste 25 \xc3\xa5r. Kritikerne har da ogs\xc3\xa5 ment \xc3\xa5 ha f\xc3\xa5tt bekreftet synspunktet i det neste heftet til 50 \xc3\xa5rs jubileet, ogs\xc3\xa5 satt sammen av flere memoriabla og l\xc3\xb8srevne oppslag. Heftet, som b\xc3\xa6rer den megetsigende tittelen Asterix og Obelix fyller \xc3\xa5r - Gullboken, ble av utgiveren hauset opp og omtalt som serieperle, med lovnad om noe langt mer betydningsfullt enn hva som faktisk ble servert. I tillegg er det foreg\xc3\xa5ende heftet, Det store himmelfallet, betraktet som det svakeste i hele serien.\n_START_SECTION_\nFortsettelse f\xc3\xb8lger\n_START_PARAGRAPH_\nI 2011 proklamerte Uderzo at han ville pensjonere seg og overlate til andre \xc3\xa5 f\xc3\xb8re tegneserien videre, hvilket ogs\xc3\xa5 er skjedd til begeistrede tilrop fra Asterix-entusiastene med et vellykket hefte nr. 35, Asterix hos pikterne. Slik som i de tidligere albumene har arvtakerne, tegneren Didier Conrad og tekstforfatter Jean-Yves Ferri igjen gjennomf\xc3\xb8rt en helhetlig fortelling om gallerlandsbyens to helter, Asterix og Obelix.'